El biłiardo el ze un zogo conpleso che el ga orìjini tanto antighe che al dì de oncò A ze coreto defenir na disiplina sportiva a tuti i efeti co na organizasion de tornèi intarnasionałi e canpionadi del mondo par onji sìngoła spesiałità. El zogo el se dezviłupa inte un canpo retangołare sircondà da sponde co ła superfisie cuerta da na caratarìstega stofa morbia. A se zoga doparando de łe boce sfèreghe dite bìłie o bijie. Łe bijie łe vien moveste doparando n'asta ciamada steca, o sinò łe vien tiràe co łe man . El primo tàvoło da biłiardo che de cuel A se ga vesto notisia el ze cueło ordenà da Jiji XI, sovran de Fransa inte el 1470. El tàvoło da biłiardo el ze un retàngoło zenaralmente in proporsion de 2x1, A sarìa che el ga el łato łongo che el ze el dopio del curto, ma A ghe ze anca de łe ecesion. Łe buze, par i tàvołi che i ghin ze provisti, łe ze inte el nùmaro de 6: cuatro łe ze a i cantoni e do al sentro de łe sponde łonghe. Tutavìa A eziste serti modełi dei antighi tàvołi a buze strete che i ga sol che cuatro buze a i cantoni.